מיטל להבי

פעילות חברתית

להבי היא בעלת המיזם "מימוש פרויקטים" לייזום וקידום פרויקטים, יועצת לקידום פרויקטים סביבתיים (מחוץ למחוז תל אביב), מנחה סדנאות ל"מנהיגות מעשית" עבור שדולת הנשים בישראל, וכן יועצת לרשויות מקומיות לקידום תהליכים פיזיים וחברתיים בשיתוף הציבור. בעבר הייתה מזכירת ועד סוחרי שוק הכרמל, ודירקטורית בחברת "גני יהושע".
להבי נמנית עם מייסדי "הפורום הירוק" בתל אביב-יפו ועמותת "חצר נשית", שהקימה ביפו בית לנערות במצוקה. כמו כן הייתה חברה במועצת החברה להגנת הטבע. 
ב-2003 המריצה להבי את שכניה למאבק לשיקום הגינה בשכונה ולהסטת אוטובוסים מרחובות מגורים שקטים; בעקבות הצלחת המאבק, החליטה להתמודד על מקום במועצת העירייה. 
להבי פעילה סביבתית וחברתית מאז 1997 וב-2016 הוענק לה אות הגלובוס הירוק לאישיות ציבורית מטעם ארגון חיים וסביבה - ארגון הגג של ארגוני הסביבה בישראל. בראש ועדת הפרס עמדה שופטת בית המשפט העליון בדימוס דליה דורנר.

פעילות פוליטית

בשנת 2000 הצטרפה להבי למפלגת מרצ ובשנת 2003 נבחרה לחברת מועצת העיר מטעם המפלגה. כחברת קואליציה במועצה כיהנה כיו"ר הוועדה לאיכות הסביבה, סגן יו"ר הוועדה לתכנון ובניין עיר, וכחברה בוועדת נכסים. להבי תומכת בהרחבת "ריאות ירוקות" בעיר, בשילוב התושבים בתכנון הפיזי והחברתי של העיר ובשמירה על זכויותיהם של התושבים. תמיכתה בנושאים אלה הביאה לבחירתה כ"חברת המועצה הירוקה ביותר" בדו"ח "משמר המועצה" שסקר את הצבעותיהם של כל חברי המועצה בשנים 2004 - 2008. עם זאת, לא הצליחה להבי להביא לשינויים משמעותיים בהחלטות העירייה בתחום הסביבה.
במאי 2008 גברה להבי בבחירות המקדימות לראשות רשימת מרצ בעיר על ראש הרשימה המכהנת, יעל דיין. בניגוד לדיין, להבי הביעה התנגדות לראש העיר המכהן, רון חולדאי, והובילה את פרישת מרצ מהקואליציה העירונית.
במסגרת ההכנות לבחירות המוניציפליות בנובמבר 2008, ניהלה להבי משא-ומתן עם תנועת "עיר לכולנו" בנושא איחוד שתי הרשימות, אולם לבסוף החליטה מרצ להתמודד בבחירות בנפרד ולא להצהיר על תמיכתה במועמד זה או אחר לראשות העירייה. לאחר הבחירות, בתום משא ומתן בין נציגי מרצ ו"תל אביב אחת", סיעתו של חולדאי, הצטרפה מרצ לקואליציה העירונית בינואר 2009, ולהבי מונתה לתפקיד סגנית ראש העירייה הממונה על משאבי חינוך לגיל הרך.
ביוני 2012, מיטל להבי ומרצ התפטרו מהקואליציה במחאה על דיכויהּ האלים של המחאה החברתית על ידי המשטרה באותו סוף-השבוע.
בבחירות 2013 עמדה בראש רשימת מרצ למועצת העיר, שהריצה את ח"כ ניצן הורוביץ כמועמד לראשות העירייה. על אף ההפסד של הורוביץ במירוץ לראשות העירייה, זכתה רשימת מרצ במרבית הקולות וקיבלה 6 מנדטים במועצת העיר. עם חתימת ההסכם הקואליציוני ב-1 בינואר 2014, מונתה להבי לסגנית ראש העיר הממונה על תחבורה, בינוי ותשתיות בעיר. להבי תמכה במכירת חלקה של עיריית תל אביב בחניון כיכר אתרים.
במאי 2018 הודיעה כי תתמודד בבחירות לרשויות המקומיות שיתקיימו באוקטובר 2018. ב-27 בספטמבר, פרשה מהמירוץ לראשות העיר והודיעה כי בכוונתה להתמקד במירוץ למועצת העיר של תל אביב-יפו. פרישתה הגיעה לאחר שבסקר ערוץ 2 פורסם כי להבי זוכה לתמיכה מועטה של 2% בלבד מתושבי העיר, והיא השתרכה במקום האחרון בסקר אחרי סתיו שפיר (שהייתה אז מועמדת), אסף הראל, אסף זמיר ואחרים. בבחירות עצמן זכתה מרצ בראשות להבי בשלושה מנדטים בלבד - מחצית מהכוח שהשיגה מרצ תחת ניצן הורוביץ 5 שנים קודם לכן.

מחזיקת תיק התחבורה

כחברת הקואליציה ומחזיקת תיק התחבורה, תמכה להבי במדיניות שמאפשרת לחנות על מדרכות עד השעה תשע בבוקר. כן תמכה בפעילותן של חברות להשכרת קורקינטים חשמליים ואופניים ללא תחנות עגינה קבועות, שמשתמשיהן רוכבים וחונים במדרכות. לדבריה על הרוכבים להתחשב בהולכי הרגל ולא לחסום מדרכות, ועל הולכי רגל "לגלות יותר עירנות" כדי לא להיפגע מהקורקינטים במדרכה.להבי רואה בהוספת מקומות חנייה ובמתן אפשרות לתושבים לחנות בחינם בחניונים עירוניים פתרון לבעיית החנייה בעיר.

חיים אישיים

להבי מתגוררת בשכונת כרם ישראל בתל אביב, ולה שני ילדים. אחיה הוא כדורגלן העבר עופר לוי.
ב-2005 השתתפה כמתמודדת בתוכנית המציאות "דרוש מנהיג" בערוץ 2, בה התחרו אנשים בעלי רקע של מעורבות חברתית על מענק להגשמת חזון חברתי שהציגו. להבי הודחה מהתוכנית בפרק התשיעי מתוך עשרה.